b'\n_START_ARTICLE_\nTomi Leivo\n_START_SECTION_\nUra\n_START_PARAGRAPH_\nLeivo on Saimaan Pallon kasvatti. H\xc3\xa4n debytoi SM-liigassa kaudella 2008\xe2\x80\x932009, jolloin Leivo pelasi kolme ottelua ilman tehopisteit\xc3\xa4. H\xc3\xa4n oli samalla kaudella SaiPan A-nuorten toiseksi paras pistemies Jesse Ryh\xc3\xa4sen j\xc3\xa4lkeen tehoilla 14+20=34. Huhtikuussa 2009 Leivo teki kaksivuotisen jatkosopimuksen SaiPan kanssa._NEWLINE_Kaudella 2009\xe2\x80\x932010 Leivo ei pelannut yht\xc3\xa4\xc3\xa4n ottelua SM-liigassa, vaan h\xc3\xa4nen kautensa kului l\xc3\xa4hes kokonaan A-nuorissa. Leivo teki siell\xc3\xa4 tehot 19+22=41, joilla h\xc3\xa4n oli SaiPan paras pistemies sek\xc3\xa4 A-nuorten SM-liigan maalip\xc3\xb6rssin kahdeksas KalPan Mikko Nuutisen ja Lukon Aki Kangasm\xc3\xa4en kanssa. Leivo vahvisti kauden aikana my\xc3\xb6s kolmen ottelun ajan Mestis-joukkue Mikkelin Jukureita tehden niiss\xc3\xa4 yhden maalin. Elokuussa 2010 Leivo palasi lainalle Jukureihin, jossa h\xc3\xa4n pelasi koko kauden 2010\xe2\x80\x932011 ajan. H\xc3\xa4nen tulokaskautensa Mestiksess\xc3\xa4 toi 42 runkosarjaottelussa tehot 13+16=29 ja yhdeks\xc3\xa4ss\xc3\xa4 playoff-ottelussa yhden sy\xc3\xb6tt\xc3\xb6pisteen. Leivo voitti kauden p\xc3\xa4\xc3\xa4tteeksi Mestis-hopeaa._NEWLINE_Helmikuussa 2011 Leivo teki vuoden mittaisen jatkosopimuksen SaiPan kanssa. Kausi 2011\xe2\x80\x932012 oli h\xc3\xa4nelle tulokaskausi SM-liigassa ja se toi Leivolle 48 runkosarjaottelussa tehot 8+7=15, joilla h\xc3\xa4n sijoittui tulokkaiden pistep\xc3\xb6rssiss\xc3\xa4 viidenneksi \xc3\x84ssien Tommi Taimen kanssa. Leivon liigauran avausmaali syntyi 6. lokakuuta 2011 Rauman Lukkoa vastaan. H\xc3\xa4n pelasi kauden aikana my\xc3\xb6s kolme ottelua lainalle Jukureissa. Tammikuussa 2012 Leivo teki 2+1-vuotisen jatkosopimuksen SaiPan kanssa._NEWLINE_Kaudesta 2012\xe2\x80\x932013 Leivo pelasi ison osan my\xc3\xb6s lainalla Jukureissa, joissa h\xc3\xa4n sai tililleen 14 runkosarjaottelua. Kauden 2013\xe2\x80\x932014 Leivo pelasi taas kokonaan SaiPassa tehden SM-liigan yhden kauden maalienn\xc3\xa4tyksens\xc3\xa4 yhdeks\xc3\xa4ll\xc3\xa4 osumallaan. Huhtikuussa 2014 h\xc3\xa4n teki vuoden mittaisen jatkosopimuksen joukkueen kanssa. Huhtikuussa 2015 sit\xc3\xa4 jatkettiin taas vuodella, kuten my\xc3\xb6s saman vuoden joulukuussa taas kev\xc3\xa4\xc3\xa4seen 2017 asti. Leivo teki kaudella 2015\xe2\x80\x932016 SM-liigan yhden kauden piste-enn\xc3\xa4tyksens\xc3\xa4 tehoilla 8+17=25. Kausi 2016\xe2\x80\x932017 h\xc3\xa4nell\xc3\xa4 p\xc3\xa4\xc3\xa4ttyi loukkaantumiseen helmikuussa 2017._NEWLINE_Leivo siirtyi kaudeksi 2017\xe2\x80\x932018 kaksivuotisella sopimuksella KooKoohon. Syyskuussa 2019 h\xc3\xa4n palasi kuukauden mittaisella sopimuksella kasvattajaseuraansa SaiPaan paikkaamaan loukkaantumisia oltuaan ilman sopimusta alkukauden 2019\xe2\x80\x932020.'